
R A P O R T

asupra propunerii legislative privind angajarea pensionarilor în sectorul public de stat
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind angajarea pensionarilor în sectorul public de stat, trimisă cu adresa nr. Pl.x 694 din 18 septembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.586/20.04.2006 - favorabil)

· Consiliului Economic şi Social (nr.847/10.04.2006 - favorabil)

· Comisiei pentru administraţie publică, amenajarea teritoriului şi echilibru ecologic (nr.26/1143/03.10.2006 - negativ)

precum şi punctul de vedere al Guvernului (nr.1600/22.05.2006 - negativ).

Propunerea legislativă are ca obiect de reglementare interzicerea dreptului pensionarilor de a ocupa o funcţie în sectorul public de stat, inclusiv în administraţie, cu excepţia funcţiilor eligibile.
Comisia propune Plenului Camerei Deputaţilor respingerea propunerii legislative din următoarele considerente:

a) o reglementare de genul celei propuse prin iniţiativa legislativă, încalcă prevederile Legii nr.53/2003 – Codul muncii şi, mai mult, este neconstituţională întrucât aduce atingere dreptului la muncă;

b) în considerarea principiului egalităţii de tratament în faţa legii, este discriminatorie propunerea ca reglementările prezentate să fie aplicabile numai în cazul angajării în „sectorul public de stat”;

c) nu este corelată nici cu restul dispoziţiilor legale care reprezintă dreptul comun în materie, cum ar fi dispoziţiile art.41 alin.(5), art.54 şi art.94 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare;

d) dispoziţiile din această iniţiativă legislativă sunt discriminatorii, încălcând şi prevederile art.2 alin.(1) din Ordonanţa Guvernului nr.137/2000 privind prevenirea şi sancţionarea tuturor formelor de discriminare, cu modificările şi completările ulterioare.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director în cadrul Ministerului Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 6 voturi pentru, un vot împotrivă şi 5 abţineri.

5. Propunerea legislativă a fost respinsă de Senat în şedinţa din 14.09.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 10 octombrie 2006, Comisia propune respingerea propunerii legislative.

